NEDRE EIKER: Haiman Askari, ble forbauset da han så en struts langs veien i Mjøndalen onsdag. Han fortalte NRK Østafjells at han var på vei hjem etter å ha levert barn i barnehagen da han møtte på det løpeglade dyret.

– Plutselig kom det en struts på to meter løpende i full fart. Etter den kom det to politimenn løpende, sier Askari.

Øyenvitnet, som selv er fotograf, fikk knipet et bilde av strutsen med telefonen før den løp forbi bilen hans.

– Politimennene løp og lo samtidig som de prøvde å fange strutsen. De skjønte nok hvor dumt det måtte se ut.

Askari forteller videre at det kort tid etterpå kom en politibil med blålys som også kjørte etter strutsen.

– Det var en syk opplevelse, og ikke noe man ser hver dag.

Strutsen befant seg ved Veiavangen Ungdomsskolen da Askari fikk øye på den.

Politiet opplyser at strutsen nå er gjenforent med eier.



Har du sett strutsen? Tips oss på: 03232 eller web@dt.no